MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indbyrdes tilnærmelse af medlemsstaternes lovgivninger om kosttilskud

1- BAGGRUND

Dato for oversendelse af forslaget til Europa-Parlamentet og Rådet (KOM(2000)222 endelig - 2000/0080COD): // 10. maj 2000.

Dato for udtalelse fra Det Økonomiske og Sociale Udvalg: // 19. oktober 2000.

Dato for Europa-Parlamentets udtalelse ved førstebehandlingen: // 14. februar 2001.

Dato for oversendelse af det ændrede forslag: // 19. marts 2001.

Dato for vedtagelse af den fælles holdning: // 3. december 2001.

2- FORMÅLET MED KOMMISSIONENS FORSLAG

Forslaget går ud på at sikre både et højt beskyttelsesniveau for folkesundheden og fri bevægelighed for de omhandlede produkter, og derfor ønskes der fastsat bestemmelser om, at kosttilskud skal være sikre og være forsynet med passende og relevant mærkning.

De vigtigste punkter i nærværende forslag er:

* Kosttilskud defineres som koncentrerede kilder til næringsstoffer og andre stoffer med ernæringsmæssig eller fysiologisk funktion, og i første omgang fastsættes der særlige bestemmelser vedrørende vitaminer og mineraler. Der kan på et senere tidspunkt, når de videnskabelige data giver belæg for det, fastsættes særlige regler for andre stoffer.

* Der opstilles en positivliste over vitaminer og mineraler og de formuleringer, der må anvendes i fremstillingen af kosttilskud.

* Det bestemmes, at videnskabelige risikovurderinger er grundprincippet for fastlæggelse, gennem forskriftsproceduren, af (sikre) maksimumsgrænser for vitaminer og mineraler i produkterne under hensyntagen til tilførslen via normal kost og berigede fødevarer. Referencetilførslen for befolkningen bør også tages i betragtning for så vidt angår visse vitaminer og mineraler, der har en sikker maksimumsgrænse, som ligger tæt (1-5 gange) på tallene for referencetilførslerne.

* Der fastsættes bestemmelser om særlige regler for mærkning.

* Medlemsstaterne får mulighed for at kræve, at de får meddelelse om markedsføringen af de pågældende produkter, så det bliver lettere for dem at foretage kontroller.

3- BEMÆRKNINGER TIL DEN FÆLLES HOLDNING

3.1. Den fælles holdning er et omhyggeligt afvejet kompromis, især med hensyn til kriterierne for fastsættelse af maksimumsgrænser for vitaminer og mineraler i kosttilskud. Den fælles holdning er i overensstemmelse med de grundlæggende principper for fødevarelovgivning, nemlig at fødevarer skal være sikre og forsynet med korrekt mærkning, så forbrugerne har mulighed for at træffe et velovervejet valg mellem en lang række sikre produkter.

3.2. Kommissionen medtog i sit ændrede forslag de ændringsforslag, der blev vedtaget under førstebehandlingen i Europa-Parlamentet, og som den kunne acceptere. Disse ændringsforslag er bibeholdt i den fælles holdning på en måde, som bør være tilfredsstillende for Europa-Parlamentet.

Der er tre vigtige forskelle mellem det ændrede forslag og den fælles holdning:

(1) I den fælles holdning løses problemet vedrørende etablering af maksimumsgrænser for vitaminer og mineraler i kosttilskud ved, at der fastsættes bestemmelser for, at der under overvejelsen af produkternes sikkerhed primært skal tages hensyn til videnskabelige risikovurderinger og tilførsel via andre kilder i kosten, og at der under hele forløbet skal tages behørigt hensyn til referencetilførslen for befolkningen (artikel 5). Selv om dette afviger fra Kommissionens forslag, der blev støttet af Parlamentet, om, at referencetilførslen kun skal tages i betragtning for visse næringsstoffers vedkommende, kan Kommissionen acceptere den fælles holdning, fordi det bliver lettere at etablere sikre maksimumsgrænser for vitaminer og mineraler i kosttilskud.

(2) Det kræves i artikel 4, stk. 8, i den fælles holdning, at Kommissionen inden fem år fra direktivets ikrafttrædelse forelægger Europa-Parlamentet og Rådet en rapport om hvorvidt det er hensigtsmæssigt at udarbejde særlige regler for andre næringsstoffer eller stoffer med en anden ernæringsmæssig eller fysiologisk virkning, ledsaget af eventuelle forslag til passende lovmæssige foranstaltninger. Kommissionen kan acceptere anmodningen om at forelægge en rapport om emnet inden for en bestemt tidsfrist, hvis den samtidig bibeholder initiativretten til at foreslå passende foranstaltninger.

(3) Artikel 4, stk. 6, i den fælles holdning er ny. Der fastsættes heri en overgangsperiode, i hvilken vitaminer og mineraler og visse formuleringer heraf, som ikke er opført i bilagene, men som for øjeblikket findes i kosttilskud, der markedsføres i nogle medlemsstater, fortsat må anvendes, indtil de er blevet evalueret af Den Videnskabelige Komité for Levnedsmidler og er blevet endeligt opført i bilagene. Denne tekst blev indføjet for at give virkning til et ændringsforslag fra Europa-Parlamentet, som ikke kunne accepteres i den oprindelige version. Kommissionen støtter denne nye holdning.

4- KONKLUSION

Kommissionen støtter Rådets fælles holdning af ovennævnte grunde den 3.12.2001.